RAKKOMANDAZZJONI TAL-KUMMISSJONI (UE) 2022/1342

tat-28 ta’ Lulju 2022

dwar il-monitoraġġ tal-merkurju fil-ħut, fil-krustaċji u fil-molluski

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea, u b’mod partikolari l-Artikolu 292 tiegħu,

Billi:

(1) Fit-22 ta’ Novembru 2012, l-Awtorità Ewropea dwar is-Sigurtà fl-Ikel (“l-Awtorità”) adottat opinjoni dwar il-merkurju u l-metilmerkurju fl-ikel (1). F’dik l-opinjoni, l-Awtorità stabbiliet doża tollerabbli fil-ġimgħa ta’ 4 μg/kg ta’ piż tal-ġisem għall-merkurju inorganiku u 1,3 μg/kg ta’ piż tal-ġisem għall-metilmerkurju (espressi t-tnejn li huma bħala merkurju) u kkonkludiet li l-esponiment dijetetiku fil-95 perċentil huwa qrib tad-doża tollerabbli fil-ġimgħa jew jaqbiżha għall-gruppi ta’ età kollha. Il-persuni li jikkonsmaw ħafna ħut, li jistgħu jinkludu n-nisa tqal, jistgħu jaqbżu d-doża tollerabbli fil-ġimgħa sa madwar sitt darbiet. It-trabi fil-ġuf huma l-aktar grupp vulnerabbli. L-opinjoni kkonkludiet li l-esponiment għall-metilmerkurju ogħla mid-doża tollerabbli fil-ġimgħa huwa ta’ tħassib, iżda rrakkomandat li jiġu kkunsidrati l-benefiċċji tal-konsum tal-ħut jekk jitqiesu miżuri li jnaqqsu l-esponiment għall-metilmerkurju.

(2) Fis-27 ta’ Ġunju 2014, l-Awtorità adottat opinjoni dwar il-benefiċċji għas-saħħa tal-konsum tal-frott tal-baħar fir-rigward tar-riskji tas-saħħa assoċjati mal-esponiment għall-metilmerkurju (2). F’dik l-opinjoni, l-Awtorità rieżaminat ir-rwol tal-frott tal-baħar fid-dieti Ewropej u evalwat il-benefiċċji tal-konsum tal-frott tal-baħar fir-rigward tal-eżiti tas-saħħa, inkluż l-effetti tal-konsum tal-frott tal-baħar waqt it-tqala fuq l-eżiti funzjonali tal-iżvilupp newroloġiku tat-tfal u l-effetti tal-konsum tal-frott tal-baħar fuq ir-riskju tal-mard kardjovaskulari fl-adulti. L-Awtorità kkonkludiet li l-konsum tal-frott tal-baħar ta’ madwar porzjon jew tnejn fil-ġimgħa u sa tlieta jew erba’ darbiet fil-ġimgħa waqt it-tqala, ġie assoċjat ma’ eżiti funzjonali aħjar tal-iżvilupp newroloġiku fit-tfal meta mqabbel ma’ ebda konsum tal-frott tal-baħar. Dawn l-ammonti ġew assoċjati wkoll ma’ mortalità aktar baxxa bil-mard koronarju tal-qalb fl-adulti.

(3) Fid-19 ta’ Diċembru 2014, l-Awtorità adottat dikjarazzjoni dwar il-benefiċċji tal-konsum tal-ħut/frott tal-baħar meta mqabbla mar-riskji tal-metilmerkurju fil-ħut/frott tal-baħar (3), fejn ikkonkludiet li biex jinkisbu l-benefiċċji tal-konsum tal-ħut assoċjati ma’ konsum ta’ bejn porzjon u erba’ porzjonijiet fil-ġimgħa u biex ikun hemm protezzjoni kontra t-tossiċità tal-metilmerkurju għall-iżvilupp newroloġiku, jenħtieġ li jiġi limitat il-konsum tal-ispeċijiet tal-ħut/frott tal-baħar b’kontenut għoli ta’ merkurju.

(4) Ir-Regolament tal-Kummissjoni (KE) Nru 1881/2006 (4) jistabbilixxi l-livelli massimi għall-merkurju fil-laħam tal-muskoli tal-ħut, fil-krustaċji, fil-molluski bivalvi u fis-supplimenti tal-ikel.

(5) Peress li d-data riċenti dwar l-okkorrenza wriet li hemm marġni biex jitnaqqsu l-livelli massimi għall-merkurju f’diversi speċijiet ta’ ħut, il-livelli massimi għal dawk l-ispeċijiet ta’ ħut tbaxxew permezz tar-Regolament tal-Kummissjoni (UE) 2022/617 (5). Għal speċijiet oħra ta’ ħut bħall-klieb il-baħar u l-pixxispad, minkejja xi appelli biex jiżdiedu l-livelli massimi eżistenti, ir-Regolament (UE) 2022/617 żammhom fid-dawl tat-tħassib relatat mas-saħħa, sakemm ikun hemm aktar ġbir ta’ data u valutazzjoni xjentifika.

(6) Għalhekk, u sabiex tinkiseb data dettaljata dwar l-impatt effettiv tal-livelli massimi mnaqqsa għal ċerti speċijiet ta’ ħut fuq l-esponiment ġenerali tal-konsumatur għall-merkurju, huwa rakkomandabbli li l-Istati Membri jirrapportaw lill-Awtorità dwar l-okkorrenza tal-merkurju fl-ispeċijiet kollha tal-ħut kemm għall-prodotti mrobbija fil-farms tal-ħut kif ukoll għal dawk maqbuda fis-selvaġġ minn tipi differenti ta’ produzzjoni.

(7) Barra minn hekk, s’issa, il-biċċa l-kbira tad-data dwar l-okkorrenzi hija disponibbli għall-merkurju totali. Peress li l-metilmerkurju huwa aktar tossiku mill-merkurju inorganiku, id-data dwar l-okkorrenza kemm għall-metilmerkurju kif ukoll għall-merkurju totali fil-kampjuni jenħtieġ li tiġi rrapportata biex tgħin fil-kalkolu tal-proporzjon tal-metilmerkurju u il-merkurju totali fi speċijiet speċifiċi ta’ ħut. Dan jgħin biex jiġu rfinati l-valutazzjonijiet tal-esponiment u tar-riskju għall-merkurju fl-ikel.

(8) Il-parir dwar il-konsum tal-ħut huwa strument importanti għall-ġestjoni tar-riskju bil-ħsieb li jinkisbu bis-sħiħ l-effetti ta’ benefiċċju tal-konsum tal-ħut, filwaqt li jiġu limitati r-riskji tat-tossiċità tal-merkurju. Madankollu, id-data dwar l-esponiment għal speċijiet speċifiċi ta’ ħut fl-opinjoni tal-Awtorità tal-2012 tissuġġerixxi nuqqas ta’ għarfien jew rispett mill-konsumaturi tal-parir disponibbli dwar il-konsum. Għaldaqstant huwa utli li jiġi rakkomandat l-iżvilupp ta’ pariri nazzjonali dwar il-konsum mill-awtoritajiet kompetenti tal-Istati Membri kif ukoll komunikazzjoni attiva ta’ tali parir, li jwassal għal aktar għarfien dwar tali parir dwar il-konsum. Minħabba l-varjetà wiesgħa fl-ispeċijiet tal-ħut ikkunsmati madwar l-Unjoni, l-Istati Membri jenħtieġ li jfasslu l-pariri dwar il-konsum, filwaqt li jqisu x-xejra nazzjonali tagħhom tal-konsum tal-ħut, speċjalment l-ispeċijiet tal-ħut ikkunsmati. Fid-distribuzzjoni ta’ dan il-parir nazzjonali dwar il-konsum tal-ikel, l-awtoritajiet kompetenti tal-Istati Membri jenħtieġ li kunu assistiti mill-partijiet kollha involuti bħall-operaturi tan-negozji tal-ikel, il-ħaddiema tal-kura tas-saħħa rilevanti, l-universitajiet, l-organizzazzjonijiet tal-konsumaturi u partijiet interessati oħra.

(9) Sabiex jiġi vvalutat l-impatt tal-parir dwar il-konsum għall-ħut fuq l-esponiment tal-konsumatur, l-Awtorità jenħtieġ li twettaq stħarriġ dwar l-effettività tal-pariri dwar il-konsum tal-Istati Membri.

(10) Id-data miġbura dwar l-okkorrenza għall-merkurju u l-informazzjoni dwar l-effettività tal-pariri dwar il-konsum se jgħinu biex tiġi rfinata l-valutazzjoni tal-esponiment tal-konsumatur, li hija meħtieġa għal aġġornament futur tal-valutazzjoni tar-riskju għall-konsumatur għall-merkurju. Dawn il-valutazzjonijiet se jippermettu li jiġi evalwat jekk ikunx xieraq li jiġi rivedut il-livell massimu għall-merkurju f’ċerti speċijiet ta’ ħut.

B’DAN TIRRAKKOMANDA:

1. L-Istati Membri jenħtieġ li jwettqu monitoraġġ matul is-snin 2022, 2023, 2024 u 2025 dwar il-preżenza tal-metilmerkurju u l-merkurju totali fil-ħut, fil-krustaċji u fil-molluski. Il-monitoraġġ jenħtieġ li jinkludi varjetà wiesgħa ta’ speċijiet tal-ħut, tal-krustaċji u tal-molluski u jenħtieġ li jirrifletti d-drawwiet tal-konsum, sabiex tkun tista’ ssir stima preċiża tal-esponiment tal-konsumatur għall-merkurju. Jenħtieġ li tinġabar data kemm għall-prodotti mrobbija fil-farms tal-ħut kif ukoll għal dawk maqbuda fis-selvaġġ.

2. L-Istati Membri jenħtieġ li jiżviluppaw pariri speċifiċi nazzjonali dwar il-konsum relatati mal-konsum tal-ħut, tal-krustaċji u tal-molluski biex jinkisbu bis-sħiħ l-effetti ta’ benefiċċju tal-konsum tal-ħut u tal-frott tal-baħar, filwaqt li jiġu limitati r-riskji tat-tossiċità tal-merkurju. Meta jiżviluppaw dawn il-pariri dwar il-konsum, l-Istati Membri jenħtieġ li jagħtu pariri partikolarment dwar il-frekwenza tal-konsum ta’ ħut, krustaċji u molluski u dwar l-ispeċijiet ikkunsmati.

3. L-Istati Membri, l-operaturi tan-negozji tal-ikel u partijiet interessati oħra jenħtieġ li jikkomunikaw fuq bażi kontinwa l-pariri speċifiċi nazzjonali dwar il-konsum lill-konsumatur kif ukoll lill-ħaddiema rilevanti tal-kura tas-saħħa, li jaħdmu mal-gruppi tal-konsumaturi li huma l-aktar f’riskju.

4. L-Istati Membri jenħtieġ li jinfurmaw lill-Kummissjoni u lill-Awtorità dwar il-pariri speċifiċi nazzjonali dwar il-konsum tagħhom.

5. L-Istati Membri jenħtieġ li jinfurmaw lill-Kummissjoni dwar l-azzjonijiet tagħhom biex jikkomunikaw il-pariri nazzjonali dwar il-konsum lill-konsumaturi u lill-ħaddiema rilevanti tal-kura tas-saħħa.

6. L-Istati Membri u l-operaturi tan-negozju tal-ikel jenħtieġ li jirrapportaw fuq bażi regolari lill-Awtorità dwar l-okkorrenza tal-merkurju totali u tal-metilmerkurju f’diversi speċijiet ta’ ħut, krustaċji u molluski, bl-informazzjoni u fil-format ta’ rapportar elettroniku kif stabbilit mill-Awtorità. Meta jirrapportaw id- data , huma jenħtieġ li jagħtu attenzjoni partikolari biex jispeċifikaw it-tip ta’ produzzjoni (selvaġġ, miġbur jew ikkaċċjat kontra produzzjoni mhux organika mrobbija jew produzzjoni organika mrobbija).

Magħmul fi Brussell, it-28 ta’ Lulju 2022. Għall-Kummissjoni Stella KYRIAKIDES Membru tal-Kummissjoni

(1) Il-Bord tal-EFSA dwar il-Kontaminanti fil-Katina Alimentari (CONTAM); Scientific Opinion on the risk for public health related to the presence of mercury and methylmercury in food. EFSA Journal 2012;10(12):2985.

(2) Il-Bord tal-NDS tal-EFSA (Il-Bord tal-EFSA dwar il-Prodotti Djetetiċi, in-Nutrizzjoni u l-Allerġiji), 2014. Scientific Opinion on health benefits of seafood (fish and shellfish) consumption in relation to health risks associated with exposure to methylmercury. EFSA Journal 2014;12(7):3761.

(3) Il-Kumitat Xjentifiku tal-EFSA, 2015. Statement on the benefits of fish/seafood consumption compared to the risks of methylmercury in fish/seafood. EFSA Journal 2015;13(1):3982.

(4) Ir-Regolament tal-Kummissjoni (KE) Nru 1881/2006 tad-19 ta’ Diċembru 2006 li jiffissa l-livelli massimi ta’ ċerti kontaminanti fl-oġġetti tal-ikel (ĠU L 364, 20.12.2006, p. 5).

(5) Ir-Regolament tal-Kummissjoni (UE) 2022/617 tat-12 ta’ April 2022 li jemenda r-Regolament (KE) Nru 1881/2006 fir-rigward tal-livelli massimi ta’ merkurju fil-ħut u fil-melħ (ĠU L 115, 13.4.2022, p. 60).